Snæfríður gaf út handbókina „ Ævintýraeyjan Tenerife - stór ævintýri á lítilli eyju “ í fyrravor en nýja bókin sem heitir „ Tenerife krakkabókin - Geggjað stuð fyrir hressa krakka ” er af allt öðrum toga en um er að ræða samstarfsverkefni hennar og dótturinnar Ragnheiðar Ingu , en fjölskyldan hefur verið búsett á Tenerife í nærri því ár . Hvað kom til að þið skrifuðuð þessa bók saman ? Ragnheiður : „ Mamma skrifaði bók um Tenerife í fyrra sem var mjög vinsæl . Mér fannst hún hins vegar ekki nógu skemmtileg fyrir krakka því hún fjallaði mest um gönguferðir og geitaost . Það er fullt skemmtilegt að gera fyrir krakka á Tenerife og ég segi frá því helsta í þessari bók . Við erum sjálf búin að prófa allt sem er sagt frá í bókinni svo þetta er enginn auglýsingabæklingur . “ Snæfríður : „ Ragnheiður var að skrifa um lífið á Tenerife í dagbókina sína og þar sem við vorum alltaf að gera fjölskylduvæna hluti á Tenerife þá kom þessi hugmynd fljótlega upp að við myndum hreinlega setja saman ferðahandbók fyrir krakka . “ Bókin er stútfull af hugmyndum að geggjuðu stuði fyrir hressa krakka . Ljósmynd / Aðsend Hvað eruð þið fjölskyldan búin að búa úti lengi ? Hvað kom til að þið fluttuð út ? Snæfríður : „ Eins og svo marga Íslendinga dreymdi okkur um að prófa að búa á heitari slóðum . Við höfum ferðast reglulega til Kanaríeyja undanfarin ár og heillast mjög af eyjunum . Við ákváðum að láta þennan draum okkar rætast og fluttum út í lok síðasta sumars , en erum reyndar á heimleið eftir viðburðaríkan vetur . Það virðist aldrei vera rétti tíminn fyrir svona ævintýri , börnin eru aldrei á rétta aldrinum eða peningastaðan er aldrei eins og hún á að vera . En nú þegar þessi vetur er á enda þá erum við afar sátt við að hafa látið slag standa . Við erum reynslunni ríkari og dæturnar þrjár eru altalandi á spænsku . “ Ragnheiður : „ Ég kunni ekkert í spænsku þegar við komum hingað og þess vegna var mjög erfitt að byrja í skólanum . Núna finnst mér pínu leiðinlegt að við séum að fara heim . Þetta er búinn að vera mjög skemmtilegur vetur þó að skólinn hafi stundum verið erfiður . Við erum búin að gera alls konar skemmtilega hluti hérna . Um páskana fórum við til dæmis í húsbílaferðalag um eyjuna og gistum í kirkjugarði . Ég var líka í dansskóla í vetur og fékk að taka þátt í karnivalinu hérna og dansa út á götu , það var mjög gaman . “ Hvernig kunnið þið við ykkur ? Snæfríður : „ Við kunnum mjög vel við okkur á Tenerife . Þetta er ótrúlega falleg eyja og þægilegt að ferðast um hana . Við eigum marga vini hérna og höfum fengið dýpri innsýn í líf íbúa eyjunnar . Dætur okkar voru í spænskum skóla sem var mikið ævintýri fyrir þær og ótrúlegt fyrir okkur foreldrana að fylgjast með hvernig þær náðu að spjara sig í framandi aðstæðum . Tenerife á sérstakan stað í hjarta okkar og það verður pottþétt ekki langt þangað til við förum þangað aftur . “ Ragnheiður segir ómissandi að smakka Churros með súkkulaði . Ljósmynd / Aðsend Um hvað fjallar bókin ? Ragnheiður : „ Bókin fjallar um allt það skemmtilega sem krakkar geta gert á Tenerife . Til dæmis er sagt frá bestu ísbúðunum og öðru sem krakkar verða að smakka á eyjunni . Ég mæli til dæmis með churros , það er í algjöru uppáhaldi hjá mér og er eitthvað sem allir verða að smakka . “ Snæfríður : „ Bókin er sett þannig upp að krakkar hafi gaman af því að lesa hana og geti tekið þátt í því að undirbúa ferðalagið . Ragnheiður skrifar út frá sínu sjónarhorni og ég bæti svo við smávegis upplýsingum fyrir foreldra . “ Churros með heitu súkkulaði er ómótstæðilegt . Ljósmynd / Aðsend Hvað það svo sem er skemmtilegast fyrir krakka að gera á Tenerife ? Snæfríður : „ Flestir ferðamenn sem hingað koma fara með börnin í stóru skemmtigarðanna , Aqualand , Siam Park og Loro Parque , en það er hægt er að gera svo miklu meira með börn hérna , hluti sem eru oft mun ódýrari . Sem foreldri er ég t.d. mjög hrifin af trampolíngarðinum í La Laguna og Dúkkusafninu í Icod de Vinos . Eins eru Spánverjar snillingar í að hanna útileiksvæði og raða börum og kaffihúsum allt í kringum þau , það er yfirleitt mjög þægilegt að vera foreldri með börn hérna . “ Ragnheiður : „ Það er náttúrulega alltaf hægt að fara á ströndina og leika sér í sjónum . Ég fór til dæmis í brimbrettaskóla hérna sem var geggjað gaman . Ég mæli líka sérstaklega með vísindasafninu í La Laguna sem er ekkert venjulegt safn heldur ótrúlegur staður þar sem hægt er að prófa alls konar tæki og gera tilraunir . Á Tenerife er líka hægt að fara út að borða í kastala þar sem riddarar eru að berjast , fara í úlfaldareiðtúr og smakka pöddugos . Þið verðið bara að lesa bókina til að fá fleiri hugmyndir . “